ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΠΟΥ ΣΥΝΟΔΕΥΕΙ ΤΟ ΤΕΛΙΚΟ ΚΕΙΜΕΝΟ ΤΩΝ ΣΧΕΔΙΩΝ ΑΠΟΦΑΣΕΩΝ ΤΟΥ ΜΙΚΤΟΥ ΣΥΜΒΟΥΛΙΟΥ ΕΚ-ΜΕΞΙΚΟΥ

(υποβληθείσες από την Επιτροπή)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

ΠΟΥ ΣΥΝΟΔΕΥΕΙ ΤΟ ΤΕΛΙΚΟ ΚΕΙΜΕΝΟ ΤΩΝ ΣΧΕΔΙΩΝ ΑΠΟΦΑΣΕΩΝ ΤΟΥ ΜΙΚΤΟΥ ΣΥΜΒΟΥΛΙΟΥ ΕΚ-ΜΕΞΙΚΟΥ

Συνοπτικη Παρουσιαση

Τα συνημμένα σχέδια αποφάσεων του Μικτού Συμβουλίου ΕΚ-Μεξικού καλύπτουν όλα τα εμπορικά θέματα της συμφωνίας περί εταιρικής σχέσεως, πολιτικού συντονισμού και συνεργασίας που υπεγράφη με το Μεξικό στις 8 Δεκεμβρίου 1997.

Αυτή η Συνολική Συμφωνία που βασίζεται στις δημοκρατικές αρχές και στο σεβασμό των ανθρωπίνων δικαιωμάτων καθιερώνει τακτικό πολιτικό διάλογο και επεκτείνει τη διμερή συνεργασία. Χαράσσει οριστικά μια νέα φάση στις σχέσεις της ΕΕ με το Μεξικό.

Τα συνημμένα κείμενα περιλαμβάνουν τα αποτελέσματα των εμπορικών διαπραγματεύσεων που πραγματοποίησε η Επιτροπή με βάση τις διαπραγματευτικές οδηγίες που ενέκρινε το Συμβούλιο στις 25 Μαΐου 1998. Τα εν λόγω αποτελέσματα καλύπτουν πολλούς τομείς και θα προωθήσουν τη ροή των συναλλαγών και των επενδύσεων μεταξύ της ΕΚ και του Μεξικού.

Όσον αφορά το καλυπτόμενο πεδίο, η εν λόγω δέσμη συμφωνιών θα εξασφαλίσει στους επιχειρηματίες της ΕΚ ταχύτερη προτιμησιακή μεταχείριση από ότι έχει ως τώρα παράσχει το Μεξικό στους προτιμησιακούς του εταίρους, και θα τους παράσχει πολύ περισσότερες δυνατότητες ανταγωνισμού στην αγορά του Μεξικού η οποία είναι στρατηγικά σημαντική και έχει σημαντικές δυνατότητες ανάπτυξης. Όλα τα βιομηχανικά προϊόντα θα απαλλαγούν από δασμούς μέχρι το 2007. Από άποψη όγκου, 52% των εξαγωγών της ΕΚ θα εισέλθουν στη μεξικανική αγορά χωρίς δασμούς μέχρι το 2003 και για το υπόλοιπο 48% θα εφαρμοστεί μέγιστος δασμός 5% μέχρι το 2003. Ενώ παράλληλα θα προστατεύονται οι ευαίσθητοι τομείς της ΕΚ για τα γεωργικά προϊόντα και προϊόντα αλιείας, η δέσμη μέτρων που αποτέλεσε αντικείμενο διαπραγματεύσεων για τα εν λόγω προϊόντα θα εξασφαλίσει ταχεία και πλήρη πρόσβαση στην αγορά για τα σπουδαιότερα εξαγωγικά προϊόντα της ΕΚ. Για τις υπηρεσίες οι επιχειρηματίες της ΕΚ θα αποκτήσουν καλύτερη πρόσβαση από ότι έχουν επί του παρόντος άλλοι προτιμησιακοί εταίροι του Μεξικού, και ιδίως οι ΗΠΑ και ο Καναδάς. Η εν λόγω δέσμη συμφωνιών θα συνοδευτεί από ανάληψη υποχρέωσης για την ελευθέρωση των επενδύσεων και συναφών πληρωμών. Επίσης θα εξασφαλιστεί σημαντική πρόσβαση στην μεξικανική αγορά δημοσίων συμβάσεων, που θα έχει την ίδια μορφή με τη συμφωνία ΒΑΣΕΣ. Τέλος, η δέσμη συμφωνιών θα περιλαμβάνει σημαντικό σύστημα κανόνων και ποινών για θέματα ανταγωνισμού, για την προστασία της πνευματικής ιδιοκτησίας και αποτελεσματικό μηχανισμό διευθέτησης των διαφορών.

Ουσιαστικά θα καλύπτονται όλες οι εμπορευματικές συναλλαγές, με συνολική κάλυψη κατά 95% του συνόλου των τρεχουσών συναλλαγών, και κατάργηση σχεδόν όλων των διακρίσεων στο εμπόριο υπηρεσιών. Συνεπώς η Επιτροπή πιστεύει ότι η συμφωνία είναι συμβατή με τις σχετικές διατάξεις του ΠΟΕ, και ιδίως, το άρθρο XXIV της συμφωνίας GATT και το άρθρο V της συμφωνίας GATS.

1. Ζωνη Ελευθερων Συναλλαγων οσον αφορα τα Εμπορευματα

Το Μεξικό αποτελεί εκ παραδόσεως έναν από τους σημαντικότερους εμπορικούς εταίρους της ΕΚ στη Λατινική Αμερική και μια στρατηγικά σημαντική αγορά για τις εξαγωγές της, με σημαντικές δυνατότητες ανάπτυξης. Η ΕΚ είναι δεύτερος σε σειρά εμπορικός εταίρος του Μεξικού μετά τις ΗΠΑ. Οι διμερείς εμπορευματικές συναλλαγές ανέρχονται σε 11,2 δισεκατ. ευρώ (οι εξαγωγές της ΕΚ ανέρχονται σε 7,6 δισεκατ. ευρώ, ενώ οι εξαγωγές του Μεξικού προς την ΕΚ αντιπροσωπεύουν μόνο 3,9 δισεκατ. ευρώ, πράγμα που αφήνει στην ΕΚ εμπορικό πλεόνασμα 3,6 δισεκατ. ευρώ). [1]

[1] Μέσος όρος των αριθμητικών στοιχείων των συνολικών διμερών συναλλαγών της περιόδου 1996-1998

1.1 Βιομηχανικά προϊόντα

Η ισορροπία που επιτεύχθηκε στο πλαίσιο της δέσμης συμφωνιών για τα βιομηχανικά προϊόντα αποσκοπεί στην εξασφάλιση αποτελεσματικής πρόσβασης στην αγορά, τόσο από την άποψη των δασμών όσο και από την άποψη των κανόνων καταγωγής. Αυτό θα επιτρέψει στα προϊόντα της ΕΚ να είναι ανταγωνιστικά στη μεξικανική αγορά επί ίσοις όροις με τις ΗΠΑ και τον Καναδά βάσει κανόνων καταγωγής που εμπνέονται ως επί το πλείστον από τους εναρμονισμένους κανόνες της ΕΚ.

1.1.1. Δασμοί για τα βιομηχανικά προϊόντα

Για τα βιομηχανικά προϊόντα, που αντιπροσωπεύουν 92,8% των συνολικών εμπορευματικών συναλλαγών, ο κύριος στόχος ήταν η αποκατάσταση της ανταγωνιστικότητας των εξαγωγών της ΕΚ προς το Μεξικό και η εξασφάλιση ισοδύναμης πρόσβασης προς την εν λόγω αγορά, ιδίως με αυτήν που παρέχεται στα προϊόντα καταγωγής χωρών της συμφωνίας ΒΑΣΕΣ.

Σχετικά μ' αυτό το θέμα, τα δασμολογικά μέτρα που συμφωνήθηκαν μπορεί να θεωρηθούν ικανοποιητικά. Το Μεξικό θα ελευθερώσει όλες τις συναλλαγές βιομηχανικών προϊόντων, με κατάργηση των δασμών σε 52% των εμπορευμάτων μέχρι την 1η Ιανουαρίου 2003 (47% κατά την έναρξη ισχύος και 5% το 2003). Για το υπολειπόμενο ποσοστό 48% που θα ελευθερωθεί μέχρι το 2005 ή 2007, συμφωνήθηκε ειδικό χρονοδιάγραμμα προοδευτικής κατάργησης των δασμών, που προβλέπει την εφαρμογή ενός μεγίστου επιπέδου 5% μέχρι το 2003, εξασφαλίζοντας έτσι συνθήκες πρόσβασης που θα επιτρέπουν στα προϊόντα της ΕΚ να ανταγωνιστούν αποτελεσματικά τα προϊόντα των ΗΠΑ και του Καναδά. Σε ανταλλαγή, η ΕΚ θα ελευθερώσει όλες τις συναλλαγές βιομηχανικών προϊόντων μέχρι την 1η Ιανουαρίου 2003, ήτοι 82% κατά την έναρξη ισχύος και 18% την 1η Ιανουαρίου 2003.

Και για τα δύο μέρη το σημείο εκκίνησης για την προοδευτική κατάργηση των δασμών θα είναι η κατάργηση του πράγματι εφαρμοζόμενου δασμού. Για το Μεξικό σημαίνει ανάληψη υποχρέωσης για την κατάργηση, από την ημερομηνία ενάρξεως ισχύος, των υψηλών δασμών της 1ης Ιανουαρίου 1999. Επιπλέον, το Μεξικό θα καταργήσει τους υψηλούς δασμούς που εφαρμόζονται από το 1995 στα υποδήματα και ορισμένα κλωστοϋφαντουργικά προϊόντα (ήτοι η μείωση σε επίπεδο 15% ή 20% των δασμών που βρίσκονται επί του παρόντος σε επίπεδο 25% ή 35%). Για την ΕΚ, η προοδευτική κατάργηση των δασμών θα αρχίσει από το επίπεδο του ισχύοντος ΣΓΠ, ή, στις περιπτώσεις που αυτό δεν είναι δυνατόν, από το εφαρμοζόμενο ποσοστό ΜΕΚ.

Συμφωνήθηκε ειδική δέσμη μέτρων για τον τομέα της αυτοκινητοβιομηχανίας, που περιλαμβάνουν ανάληψη υποχρέωσης από μέρους του Μεξικού για την κατάργηση του διατάγματος σχετικά με την αυτοκινητοβιομηχανία την 1η Ιανουαρίου 2004, καθώς και για τη βελτίωση της πρόσβασης στην αγορά για τα αυτοκίνητα καταγωγής ΕΚ. Τα αυτοκίνητα της ΕΚ θα εισέρχονται στη μεξικανική αγορά υπό τις ίδιες, και σε ορισμένες περιπτώσεις καλύτερες, συνθήκες απ' ότι τα αυτοκίνητα που καλύπτονται από τη συμφωνία ΒΑΣΕΣ. Οι δασμοί θα μειωθούν από 20% σε 3,3% κατά την έναρξη ισχύος και θα καταργηθούν το 2003. Αντίθετα με αυτά που ισχύουν για τη συμφωνία ΒΑΣΕΣ, τα οχήματα της ΕΚ που εισάγονται από εταιρείες που δεν είναι εγκατεστημένες στο Μεξικό θα επωφελούνται και αυτά από τις εν λόγω προτιμησιακές συνθήκες. Αυτές οι συνθήκες θα ισχύουν εντός προτιμησιακής δασμολογικής ποσόστωσης που αντιπροσωπεύει 15% της μεξικανικής αγοράς (συγκριτικά, οι τρέχουσες εισαγωγές από την ΕΚ αντιπροσωπεύουν περίπου 2% της μεξικανικής αγοράς) και αυτό το ποσοτικό όριο θα αρθεί την 1η Ιανουαρίου 2007. Επιπλέον, θα εξασφαλιστεί πολύ ευνοϊκή πρόσβαση για τα κυριότερα συστατικά στοιχεία και εξαρτήματα αυτοκινήτων.

1.1.2. Κανόνες καταγωγής

Όπως απαιτούν οι διαπραγματευτικές οδηγίες, οι κανόνες καταγωγής που συμφωνήθηκαν με το Μεξικό «εμπνέονται από το μοντέλο που προτάθηκε για τη διαδικασία εναρμόνισης των προτιμησιακών κανόνων καταγωγής που εφαρμόζονται σε τρίτες χώρες». Τηρήθηκε η γενική δομή και οι διατάξεις των τυποποιημένων πρωτοκόλλων της ΕΚ για το παράρτημα σχετικά με τον ορισμό της έννοιας των προϊόντων καταγωγής και τις μεθόδους διοικητικής συνεργασίας.

Όσον αφορά τους ειδικούς κανόνες, οι εναρμονισμένοι κανόνες καταγωγής της ΕΚ θα ισχύουν για τα περισσότερα βιομηχανικά προϊόντα (για πολύ περισσότερο από το 90%). Σε μερικούς τομείς, κρίθηκε απαραίτητο να γίνουν ορισμένοι συμβιβασμοί για να ληφθούν υπόψη τα συγκεκριμένα συμφέροντα και των δύο μερών και να συμφωνηθεί ικανοποιητική δέσμη μέτρων για την πρόσβαση στην αγορά. Για την επίτευξη αυτού του σκοπού, ακολουθήθηκαν διάφορες μέθοδοι. Σε ορισμένους τομείς (π.χ. για τα οχήματα και τα πολύπλοκα συστατικά στοιχεία των αυτοκινήτων, όπως κινητήρες και αμαξώματα, και για τα ενδύματα), συμφωνήθηκε μεταβατική χαλάρωση των κανόνων της ΕΚ για να δοθεί ο χρόνος στη μεξικανική βιομηχανία να προσαρμοστεί στα ευρωπαϊκά πρότυπα. Ορισμένοι άλλοι κανόνες τροποποιήθηκαν για λόγους απλούστευσης, και για να αποφευχθεί η απλή συνάθροιση (π.χ. για ορισμένα συστατικά μέρη των αυτοκινήτων και ηλεκτρικές συσκευές). Στις περισσότερες περιπτώσεις προσαρμογής των κανόνων καταγωγής, λήφθηκε υπόψη η έλλειψη πρώτων υλών ή συστατικών μερών στο Μεξικό (π.χ. για ορισμένα χημικά προϊόντα, συστατικά στοιχεία αυτοκινήτων και μηχανήματα). Τέλος, η επιβολή αυστηρότερων κανόνων σε ορισμένες περιπτώσεις (ορισμένα κλωστοϋφαντουργικά προϊόντα, υποδήματα) συνοδεύτηκε από ad hoc λύσεις για την εξασφάλιση πραγματικής συνεχούς πρόσβασης υπό προτιμησιακό καθεστώς (βλέπε μεξικανικές ποσοστώσεις που παρέχονται για κοινοτικά βαμβακερά και συνθετικά υφάσματα και για υποδήματα). Ο περιορισμένος αριθμός παραχωρήσεων στο πλαίσιο των κανόνων καταγωγής χρησιμοποιήθηκε επιτυχώς για την εξασφάλιση συμφωνίας για σημαντικά μεγαλύτερη πρόσβαση στην αγορά.

1.2 Γεωργικά προϊόντα και προϊόντα αλιείας

Όσον αφορά τις συναλλαγές γεωργικών προϊόντων, που αντιπροσωπεύουν το 7% των συνολικών διμερών εμπορευματικών συναλλαγών (η μέση αξία των οποίων ανερχόταν περίπου σε 0,8 δισεκατ. ευρώ κατά το 1996-1998), 62% ελευθερώθηκαν πλήρως. Η ΕΚ θα εξασφαλίσει πλήρη και ταχεία πρόσβαση για ορισμένα από τα πρωταρχικά εξαγωγικά της προϊόντα, όπως είναι τα κρασιά, τα οινοπνευματώδη ποτά και το ελαιόλαδο. Επιπλέον, σε μια κοινή δήλωση και τα δύο μέρη ανέλαβαν υποχρέωση να αρχίσουν προσεχώς διαπραγματεύσεις για μια συμφωνία για τα κρασιά. Σε αντάλλαγμα αυτών των παραχωρήσεων, ενώ παράλληλα λαμβάνεται πλήρως υπόψη η ιδιαίτερη ευαισθησία ορισμένων προϊόντων της ΕΚ, η δέσμη συμφωνιών περιλαμβάνει μερική ελευθέρωση των συναλλαγών ορισμένων προϊόντων που ενδιαφέρουν το Μεξικό, όπως συμπυκνωμένου χυμού πορτοκαλιού, αβοκάντο και κομμένων λουλουδιών. Αυτή η δέσμη δασμολογικών μέτρων θα συνοδεύεται από διατάξεις για τη λήψη υγειονομικών και φυτοϋγειονομικών μέτρων, με τη σύσταση ειδικής επιτροπής για την αντιμετώπιση και επίλυση πιθανών προβλημάτων σε αυτόν τον τομέα. Σχετικά με αυτό το θέμα, το Μεξικό ανέλαβε επίσης να επιλύσει σύντομα ένα σημαντικό θέμα που άπτεται του υγειονομικού και φυτοϋγειονομικού τομέα σχετικά με τα προϊόντα χοιρινού κρέατος από την ΕΚ.

Όσον αφορά τον τομέα της αλιείας, επιτεύχθηκε ικανοποιητική συμφωνία που θα εξασφαλίσει ελευθέρωση άνω του 99% του όγκου των τρεχουσών συναλλαγών (κατά μέσο όρο 74 εκατομμύρια ευρώ για την περίοδο 1996-1998), λαμβάνοντας υπόψη τους ευαίσθητους τομείς της ΕΚ.

Οι κοινοτικοί κανόνες καταγωγής θα εφαρμοστούν στο σύνολο των γεωργικών προϊόντων που αποτελούν επί του παρόντος αντικείμενο δασμολογικών παραχωρήσεων, καθώς και στο σύνολο των προϊόντων αλιείας.

2. Εμποριο υπηρεσιων

Η δέσμη εμπορικών μέτρων που αποτέλεσαν αντικείμενο διαπραγματεύσεων περιλαμβάνει συμφωνία οικονομικής ολοκλήρωσης στον τομέα των υπηρεσιών, με πρωταρχική αμυντική σημασία για την ΕΚ. Όπως προβλέπουν οι διαπραγματευτικές οδηγίες, η συμφωνία θα «ελευθερώσει προοδευτικά το εμπόριο υπηρεσιών μεταξύ των μερών και σε τομείς που υπερβαίνουν τις δεσμεύσεις στο πλαίσιο της συμφωνίας GATS, εντός χρονοδιαγράμματος που δεν θα υπερβαίνει, καταρχήν, τα δέκα έτη. Η συμφωνία καλύπτει όλους τους τομείς -συμπεριλαμβανομένων, μεταξύ άλλων, των χρηματοπιστωτικών υπηρεσιών, των τηλεπικοινωνιών, της διανομής προϊόντων, της ενέργειας, του τουρισμού και του περιβάλλοντος - με εξαίρεση τις υπηρεσίες στον οπτικοακουστικό τομέα, στον τομέα των θαλασσίων ενδομεταφορών και των εναέριων μεταφορών. Από την έναρξη ισχύος, η συμφωνία θα εξασφαλίζει, χάρη σε ρήτρα standstill, στους επιχειρηματίες της ΕΚ στον τομέα των υπηρεσιών, πρόσβαση στη μεξικανική αγορά, ισοδύναμη, αν όχι ανώτερη, από αυτήν που έχουν επί του παρόντος οι επιχειρηματίες άλλων προτιμησιακών εταίρων του Μεξικού, και ιδίως οι ΗΠΑ και ο Καναδάς. Στον τομέα των χρηματοπιστωτικών υπηρεσιών, οι τράπεζες και οι ασφαλιστικές εταιρείες της ΕΚ θα λάβουν την άδεια να λειτουργούν και να εγκαθίστανται άμεσα στο μεξικανικό έδαφος, όπως οι ομόλογοί τους των ΗΠΑ και του Καναδά. Τέλος, το σχέδιο απόφασης περιλαμβάνει μηχανισμούς που θα επιτρέψουν στα μέρη να υπερβούν το ήδη φιλόδοξο επίπεδο ελευθέρωσης εντός μεγίστης προθεσμίας 10 ετών.

3. Επενδυσεισ και συναφεισ πληρωμες

Η δέσμη συμφωνιών για τις επενδύσεις και τις συναφείς πληρωμές προβλέπει ότι η ελευθέρωση των επενδύσεων θα αρχίσει σε τρία έτη, ενώ η προοδευτική ελευθέρωση των συναφών με τις επενδύσεις πληρωμών θα αρχίσει αμέσως μετά την έναρξη ισχύος της συμφωνίας. Αυτή η δέσμη συμφωνιών βασίζεται σε συμβιβασμό που πρότεινε η Προεδρία και που εγκρίθηκε από το σύνολο των κρατών μελών.

4. Δημοσιεσ συμβασεισ

Η συμφωνία προβλέπει πρόσβαση στη μεξικανική αγορά δημοσίων συμβάσεων, που είναι βασικά ισοδύναμη με αυτήν της συμφωνίας ΒΑΣΕΣ. Οι τομείς προτεραιότητας της ΕΚ, όπως τα πετροχημικά προϊόντα (PEMEX), η ηλεκτροδότηση (CFE) και ο οικοδομικός τομέας, καλύπτονται σε σημαντικό βαθμό. Σε αντάλλαγμα, η ΕΚ θα παράσχει πρόσβαση παρόμοια με αυτή που παρέχει στους εταίρους της στο πλαίσιο της συμφωνίας δημοσίων συμβάσεων του ΠΟΕ. Προς το παρόν, ο τομέας της τοπικής αυτοδιοίκησης δεν συμπεριλαμβάνεται στη συμφωνία. Όσον αφορά τα στατιστικά στοιχεία, και τα δύο μέρη συμφώνησαν, μεταξύ άλλων, να ανταλλάξουν πληροφορίες σχετικά με ενδεικτικό κατάλογο των επιχειρήσεων δημόσιας ωφέλειας. Το κεφάλαιο περί δημοσίων συμβάσεων θα αρχίσει να ισχύει μετά την ανταλλαγή πληροφοριών.

5. Πνευματικη ιδιοκτησια, ανταγωνισμοσ & διευθετηση των διαφορων

Η προστασία των δικαιωμάτων διανοητικής ιδιοκτησίας, π.χ. διπλώματα ευρεσιτεχνίας, εμπορικά σήματα και δικαιώματα πνευματικής ιδιοκτησίας, καθορίζεται στα υψηλότερα διεθνή επίπεδα. Επιπλέον, θα συσταθεί ειδική επιτροπή που θα εξετάζει προβλήματα σχετικά με την πραγματική άσκηση αυτών των δικαιωμάτων.

Όσον αφορά τα θέματα ανταγωνισμού, η συμφωνηθείσα δέσμη μέτρων θα περιλαμβάνει μηχανισμούς συνεργασίας για την εξασφάλιση και διευκόλυνση της επιβολής της αντίστοιχης νομοθεσίας περί ανταγωνισμού των μερών.

Τέλος, η συμφωνία θα περιλαμβάνει σημαντικό μηχανισμό διευθέτησης των διαφορών με σκοπό την εξασφάλιση της εφαρμογής των διατάξεων της συμφωνίας, με την επιφύλαξη των αντιστοίχων δικαιωμάτων των μερών στο πλαίσιο του ΠΟΕ.

6. Συμβατοτητα με τισ διαταξεισ του ΠΟΕ

Η συμβατότητα οποιασδήποτε περιφερειακής εμπορικής συμφωνίας με τις σχετικές διατάξεις του ΠΟΕ μπορεί να διαπιστωθεί μόνο μετά την κοινοποίηση της συμφωνίας και την εξέτασή της σε σχέση με τις διατάξεις του ΠΟΕ. Εντούτοις, με βάση την ισχύουσα πρακτική και νομολογία, η Επιτροπή πιστεύει ότι η δέσμη εμπορικών μέτρων που αποτέλεσε αντικείμενο διαπραγματεύσεων θα θεωρηθεί συμβατή με τις σχετικές διατάξεις του ΠΟΕ.

6.1 Εμπορευματικές συναλλαγές

Όσον αφορά τις εμπορευματικές συναλλαγές, η πλήρης ελευθέρωση με βάση τη συμφωνία θα καλύψει το 100% του εμπορίου βιομηχανικών προϊόντων, το 62% του εμπορίου γεωργικών προϊόντων [2] και το 99,5% του εμπορίου στον τομέα των προϊόντων αλιείας [3]. Αυτό σημαίνει συνολική κάλυψη των διμερών τρεχουσών συναλλαγών κατά 95%. Το άρθρο XXIV παράγραφος 8 στοιχείο β) της συμφωνίας GATT του 1994 απαιτεί την κατάργηση των δασμών και άλλων περιοριστικών εμπορικών κανονισμών για «όλες σχεδόν τις συναλλαγές» μεταξύ των μερών. Παρόλο που ο ακριβής ορισμός του παραπάνω όρου παραμένει ανοιχτός, το ήδη καθιερωθέν εσωτερικό σημείο αναφοράς της ΕΚ είναι ότι η πλήρης ελευθέρωση θα πρέπει να καλύπτει τουλάχιστον το 90% των συναλλαγών. Δεδομένου ότι η συμφωνία ανταποκρίνεται σε αυτό το όριο, και δεδομένου εξάλλου ότι δεν αποκλείεται κανένας σημαντικός εμπορικός τομέας, η Επιτροπή θεωρεί ότι πληρούνται οι απαιτούμενοι όροι.

[2] Μέσος όρος εμπορικών στοιχείων για το διάστημα 1996-1998

[3]

Η ελευθέρωση θα γίνει με ισορροπημένο τρόπο και θα ολοκληρωθεί εντός μεταβατικής περιόδου μέγιστης διάρκειας δέκα ετών, που αποτελεί το μέγιστο χρονικό όριο που επιτρέπει το άρθρο XXIV παράγραφος 5 και η παράγραφος 3 του μνημονίου του άρθρου XXIV της συμφωνίας GATT του 1994. Επιπλέον, καμία διάταξη της συμφωνίας δεν υποχρεώνει τα μέρη να αυξήσουν το επίπεδο των δασμών που εφαρμόζουν στις συναλλαγές με τρίτα μέρη που είναι μέλη του ΠΟΕ, πράγμα που συμβιβάζεται με τις απαιτήσεις του άρθρου XXIV παράγραφος 5 στοιχείο β) της συμφωνίας GATT του 1994.

6.2 Εμπόριο υπηρεσιών

Όσον αφορά το εμπόριο υπηρεσιών, η Επιτροπή θεωρεί ότι η εν λόγω συμφωνία αποτελεί συμφωνία οικονομικής ολοκλήρωσης που ανταποκρίνεται στις σχετικές απαιτήσεις του άρθρου V της συμφωνίας GATS. Παρόλο που ορισμένοι υποτομείς υπηρεσιών, ήτοι ο οπτικοακουστικός τομέας και οι εναέριες μεταφορές (με εξαίρεση την επιδιόρθωση, πώληση και μάρκετινγκ αεροσκαφών και τις υπηρεσίες ΗΣΚ), καθώς και οι θαλάσσιες ενδομεταφορές, εξαιρούνται ρητά από το πεδίο εφαρμογής της εν λόγω συμφωνίας, θα πρέπει ωστόσο να θεωρηθεί ότι υπάρχει «σημαντική τομεακή κάλυψη» κατά την έννοια του άρθρου V παράγραφος 1 στοιχείο α) της συμφωνίας GATS. Επιπλέον, κανένας τομέας προμήθειας δεν αποκλείεται a priori από την κάλυψη. Η συμφωνία θα απαγορεύσει την εισαγωγή νέων διακρίσεων μεταξύ των μερών στους καλυπτόμενους τομείς, και θα προβλέψει την κατάργηση όλων σχεδόν των διακρίσεων που υπάρχουν στους καλυπτόμενους τομείς εντός διαστήματος όχι μεγαλύτερου από δέκα έτη. Παρόλο που δεν υπάρχει συναίνεση στο πλαίσιο του ΠΟΕ για τη μέγιστη διάρκεια του «λογικού χρονοπλαισίου» που προβλέπεται για την κατάργηση σχεδόν όλων των διακρίσεων βάσει του άρθρου V παράγραφος 1 της συμφωνίας GATS, η ΕΚ υποστήριξε ότι ένα μέγιστο διάστημα δέκα ετών είναι πράγματι λογικό για το σκοπό αυτό.

Η συμφωνία δεν θα έχει ως αποτέλεσμα την άρση όλων των εμποδίων στο εμπόριο υπηρεσιών για τα τρίτα μέρη που είναι μέλη του ΠΟΕ στους καλυπτόμενους τομείς και υποτομείς. Εξάλλου, δεν θα επηρεαστεί η ισότητα μεταχείρισης των φορέων παροχής υπηρεσιών άλλων μελών του ΠΟΕ που είναι εγκατεστημένοι στο έδαφος κάποιου από τα μέρη της συμφωνίας. Συνεπώς, από αυτή την άποψη, η συμφωνία μπορεί να θεωρηθεί συμβατή με τις υποχρεώσεις που προβλέπουν τα άρθρα V παράγραφος 4 και V παράγραφος 6 της συμφωνίας GATS.

7. Υλοποιηση των αποτελεσματων της διαπραγματευσησ

Τα εν λόγω αποτελέσματα θα υλοποιηθούν μέσω δύο αποφάσεων των Μικτών Συμβουλίων που συστάθηκαν αντίστοιχα με την ενδιάμεση συμφωνία περί εμπορίου και εμπορικών θεμάτων και με τη συμφωνία οικονομικής εταιρικής σχέσεως, πολιτικού συντονισμού και συνεργασίας.

Στην παρούσα ανακοίνωση επισυνάπτεται πρόταση για κοινή θέση της Κοινότητα ώστε να μπορέσει το Μικτό Συμβούλιο που συστάθηκε με την ενδιάμεση συμφωνία να λάβει όλες τις αποφάσεις που προβλέπονται στην εν λόγω συμφωνία σχετικά με τις εμπορευματικές συναλλαγές, τις κρατικές συμβάσεις, τον ανταγωνισμό και τη δημιουργία μηχανισμού διαβουλεύσεων για θέματα διανοητικής ιδιοκτησίας. Μετά την έναρξη ισχύος της συμφωνίας για την οικονομική εταιρική σχέση, τον πολιτικό συντονισμό και συνεργασία, η ενδιάμεση συμφωνία θα πάψει να ισχύει και η παρούσα απόφαση θα θεωρείται ότι λήφθηκε από το Μικτό Συμβούλιο της προαναφερθείσας συμφωνίας. [4]

[4] Άρθρο 16 της ενδιάμεσης συμφωνίας & άρθρο 60 της συνολικής συμφωνίας

Η απόφαση που καλύπτει τις υπηρεσίες, επενδύσεις και θέματα διανοητικής ιδιοκτησίας που δεν καλύπτονται από την ενδιάμεση συμφωνία μπορεί να ληφθεί μόνο αφού ολοκληρωθούν οι σχετικές διαδικασίες που απαιτούνται για την έναρξη ισχύος της συμφωνίας εταιρικής σχέσεως, πολιτικού συντονισμού και συνεργασίας και αφού συσταθεί το Μικτό Συμβούλιο που προβλέπεται στην εν λόγω συμφωνία. Όταν εκπληρωθούν αυτοί οι όροι, η Επιτροπή θα υποβάλει πρόταση για κοινή θέση της Κοινότητας με σκοπό τη λήψη των παραπάνω αποφάσεων.

ΣΥΜΠΕΡΑΣΜΑ

Η Επιτροπή καλεί το Συμβούλιο:

· Να εγκρίνει τα αποτελέσματα των εμπορικών διαπραγματεύσεων μεταξύ της ΕΚ και των κρατών μελών της αφενός, και του Μεξικού αφετέρου, όπως παρουσιάζονται στα συνημμένα σχέδια αποφάσεων του Μικτού Συμβουλίου ΕΚ-Μεξικού που συστάθηκε με την ενδιάμεση συμφωνία για το εμπόριο και τα εμπορικά θέματα, και του Μικτού Συμβουλίου ΕΚ-Μεξικού που συστάθηκε με τη συμφωνία οικονομικής εταιρικής σχέσεως, πολιτικού συντονισμού και συνεργασίας, καθώς και στη συνημμένη κοινή δήλωση σχετικά με τη διαπραγμάτευση συμφωνίας μεταξύ Μεξικού και ΕΚ για το εμπόριο στον τομέα των κρασιών.

· Να εκδώσει την προταθείσα απόφαση που επισυνάπτεται στην παρούσα ανακοίνωση για τον καθορισμό της θέσεως της Κοινότητας στο πλαίσιο του Μικτού Συμβουλίου ΕΚ-Μεξικού, που συστάθηκε με την ενδιάμεση συμφωνία για το εμπόριο και τα εμπορικά θέματα.